V. S.
Un muncitor și-a pierdut viața, miercuri, pe șantierul autostrăzii A7, în comuna Dumbrava. Potrivit IPJ Prahova, polițiștii din cadrul Poliției municipiului Ploiești au fost sesizați prin apel 112 că pe șantierul dintre autostrăzile A 3 și A7, de pe raza comunei Dumbrava, a avut loc un accident de muncă. În baza sesizării, polițiștii s-au deplasat la fața locului identificând un bărbat, întins pe sol, inconștient. "Din verificări, a reieșit faptul că bărbatul de 63 de ani, din București, lucra pe o structură din beton, de aproximativ 8 metri, iar la un moment dat, s-ar fi precipitat, căzând pe betonul de la baza structurii. Echipajul medical sosit la fața locului a constatat decesul bărbatului. Despre producerea evenimentului au fost informați inspectorii de la Inspectoratul Teritorial de Muncă Prahova. În cauză, a fost întocmit dosar penal sub aspectul săvârşirii infracțiunilor de ucidere din culpă, neluarea măsurilor legale de sănătate și securitate în muncă și nerespectarea măsurilor de sănătate și securitate în muncă, în vederea stabilirii tuturor împrejurărilor în care s-a produs evenimentul", a informat IPJ Prahova.
(foto arhivă)